Kijan ou pé viv anpé èvè fanmi a-w | Fanmi\nKijan ou pé viv anpé èvè fanmi a-w\n« Abiyé-zòt [...] èvè bonté, imilité, dousè é pasyans » (Kolosyen 3:12).\nLè dé moun ka mayé, sé on nouvo fanmi ka vwè jou. Asirésèten, zò ké toujou enmé é rèspèkté fanmi a zòt. Men alèla, moun-la ki pli enpòwtan ba-w asi latè, sé moun-la ou mayé èvè-y la. Pétèt sèwten moun an fanmi a-w ni dimal a aksèpté sa. Men grasa sé prensip-la ki an Bib-la, ou ké pé rivé viv anpé èvè paran a-w toupannan ou ka konstwi nouvo fanmi a-w.\n1 TOUJOU PANSÉ DIBYEN DÈ PARAN A ZÒT\nMI SA LABIB KA DI : « Onoré pap’a-w é manman-w » (Éfézyen 6:2). Kèlkèswa laj a-w, fò ou toujou onoré é rèspèkté paran a-w. Fò ou konswa kè moun-la ou mayé èvè-y la ni on papa é on manman li osi, kifè fò i okipé dè yo. Davwa « lanmou pa jalou », pa pè lyannaj-la kè i ni èvè fanmi a-y (1 Korentyen 13:4 ; Galat 5:26).\nPa di dé pawòl kon : « Fanmi a-w toujou asi do an mwen » oben « Manman-w pa jen enmé sa an ka fè ».\nFè éfò vwè léchòz menmjan ki moun-la ou mayé èvè-y la.\n2 PRAN RÈSPONSABILITÉ A MAYÉ A-W\nMI SA LABIB KA DI : « On nonm ké kité pap’a-y é manman-y, é i ké rété èvè madanm a-y é toulédé ké fè onsèl chè » (Jénèz 2:24). Menm apré ou mayé, paran a-w pé ka konprann kè yo andwa okipé dè-w toujou. É pétèt, yo té’é vlé mèt grenn sèl a yo adan mayé a-w plis ki yo dwètèt.\nSé vou é moun-la ou mayé èvè-y la ki dwètèt mèt-zòt dakò pou di jis ola yo pé ay, é aprésa fè-yo sav sa jantiman. Zò pé palé franchman san pasé pa kat chimen, men fò pa zò rèd èvè yo (Pwovèb 15:1). Imilité, dousè é pasyans ké édé-zòt antann-zòt byen èvè fanmi a zòt, toupannan « yonn ka [kontinyé] sipòté lòt èvè lanmou » (Éfézyen 4:2).\nSi ou ka touvé kè fanmi a-w, oben fanmi a moun-la ou mayé èvè-y la, ka mélé-yo twòp dè vi a zòt, palé dè sa èvè-y lè zò ké ni on ti moman kalm.\nMèt-zòt dakò asi jan-la pou zò rézoud sitiyasyon-lasa.\nSa enpòwtan konprann sa paran a zòt ka rèsanti é jan yo ka vwè léchòz. A pa pa méchansté yo ka mélé-yo dè vi a zòt. Yo vlé yenki bon biten ba zòt. Pétèt yo ni dimal a vwè-zòt kon on fanmi ki ka fè mannèv a-y tousèl. Pétèt pou yo, zò mèt-yo akoté. Men si zò ka suiv prensip ki an Bib-la é si zò ka palé franchman, zò ké onoré paran a zòt san sa mèt dézòd adan mennaj a zòt.\nPoukwa sa nòwmal kè bèlfanmi an mwen ka entérésé-y a mayé an nou ?\nKijan an pé mèt moun-la an mayé èvè-y la douvan, é anmenmtan montré an ni rèspé ba paran an mwen ?\nPawtajé Pawtajé Kijan ou pé viv anpé èvè fanmi a-w\nhf pati 5 p. 15-17